ประกาศกรมวิชาการเกษตร เรื่อง เงื่อนไขการนำเข้าปาล์มน้ำมันจากมาเลเซีย พ.ศ. 2556
ประกาศกรมวิชาการเกษตร
ประกาศกรมวิชาการเกษตร
เรื่อง
เงื่อนไขการนำเข้าปาล์มน้ำมันจากมาเลเซีย
พ.ศ. ๒๕๕๖
 

กรมวิชาการเกษตรได้วิเคราะห์ความเสี่ยงศัตรูพืชของปาล์มน้ำมันนำเข้าเพื่อการค้าจากมาเลเซียเสร็จสิ้นแล้ว

อาศัยอำนาจตามความในมาตรา ๘ (๒) และมาตรา ๑๐ แห่งพระราชบัญญัติกักพืช
พ.ศ. ๒๕๐๗ ซึ่งแก้ไขเพิ่มเติมโดยพระราชบัญญัติกักพืช (ฉบับที่ ๓) พ.ศ. ๒๕๕๑
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๒ มาตรา ๓๓ มาตรา ๔๑ และมาตรา ๔๓
ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมาย
อธิบดีกรมวิชาการเกษตรโดยคำแนะนำของคณะกรรมการกักพืช จึงออกประกาศเงื่อนไขการนำเข้าปาล์มน้ำมันจากมาเลเซีย
ดังต่อไปนี้

ข้อ ๑ ประกาศนี้เรียกว่า ประกาศกรมวิชาการเกษตร เรื่อง เงื่อนไขการนำเข้าปาล์มน้ำมันจากมาเลเซีย
พ.ศ. ๒๕๕๖

ข้อ ๒[๑] ประกาศนี้ให้ใช้บังคับเมื่อพ้นกำหนดสามสิบวันนับแต่วันประกาศในราชกิจจานุเบกษา
เป็นต้นไป

ข้อ ๓ ชนิดพืช
ปาล์มน้ำมัน (oil palm, Elaeis guineensis) ตามประกาศนี้ ได้แก่ กะลาปาล์มน้ำมัน (oil palm shell)

ข้อ ๔ หน่วยงานที่รับผิดชอบ
๔.๑ ราชอาณาจักรไทย คือ กรมวิชาการเกษตร
๔.๒ มาเลเซีย คือ Department of Agriculture, Malaysia ซึ่งต่อไปในประกาศนี้ จะเรียกว่า DOA-Malaysia

ข้อ ๕ การขออนุญาตนำเข้า
๕.๑ ต้องมีใบอนุญาตนำเข้าซึ่งออกให้โดยกรมวิชาการเกษตร
๕.๒ ต้องนำเข้าโดยมีวัตถุประสงค์เพื่อใช้เป็นเชื้อเพลิงในการผลิตภาคอุตสาหกรรมโดยแสดงเอกสารหลักฐานการประกอบกิจการแนบมาด้วย

ข้อ ๖ วิธีการขนส่ง
ต้องส่งกะลาปาล์มน้ำมันมาจากเมืองท่าแห่งหนึ่งในมาเลเซียไปยังเมืองท่าปลายทางในราชอาณาจักรไทยในลักษณะเป็นสินค้าขนส่งทางบกหรือทางน้ำ

ข้อ ๗ ข้อกำหนดสำหรับการนำเข้า
๗.๑ ต้องปลอดจากแมลงที่มีชีวิตหรือสิ่งมีชีวิตชนิดอื่นที่มีศักยภาพเป็นศัตรูพืชกักกันของราชอาณาจักรไทย
และไม่มีการปะปนของดิน ทราย และชิ้นส่วนของพืช เช่น เมล็ด ใบ ก้าน เศษซากพืช
เป็นต้น หรือสิ่งอื่นใดที่มีศักยภาพนำพาศัตรูพืชกักกันได้
๗.๒ ต้องเป็นกะลาปาล์มน้ำมันที่ได้มาจากกระบวนการสกัดน้ำมันปาล์ม
และต้องเป็นกะลาปาล์มน้ำมันที่ได้จากการกะเทาะและแยกเมล็ดในปาล์มน้ำมันออกแล้ว
๗.๓ ต้องมีใบรับรองสุขอนามัยพืชซึ่งออกให้โดย DOA-Malaysia กำกับมาด้วย
โดยต้นฉบับใบรับรองสุขอนามัยพืชต้องแนบมาพร้อมกับสินค้าทุกครั้งที่ส่งไปยังราชอาณาจักรไทย


ประกาศ
ณ วันที่ ๒๔ ธันวาคม พ.ศ. ๒๕๕๖
ดำรงค์
จิระสุทัศน์
อธิบดีกรมวิชาการเกษตร















ปริยานุช/ผู้จัดทำ
๑๕ มกราคม ๒๕๕๗

อุษมล/ผู้ตรวจ
๑๓ กุมภาพันธ์
๒๕๕๗


[๑] ราชกิจจานุเบกษา
เล่ม ๑๓๑/ตอนพิเศษ ๕ ง/หน้า ๒๙/๑๐ มกราคม ๒๕๕๗